## Pravilnik o mjeriteljskim zahtjevima za tlakomjere za gume

### NN 53/2005 (25.4.2005.), Pravilnik o mjeriteljskim zahtjevima za tlakomjere za gume

# DRŽAVNI ZAVOD ZA MJERITELJSTVO

**1011**

Na
temelju članka 16. stavak 3. Zakona o mjeriteljstvu (»Narodne novine«, broj
163/03.), ravnatelj Državnog zavoda za mjeriteljstvo donosi

## PRAVILNIK

### O MJERITELJSKIM ZAHTJEVIMA ZA TLAKOMJERE ZA GUME

I. OPĆE ODREDBE

Članak 1.

Ovim
se pravilnikom propisuju mjeriteljski zahtjevi kojima moraju udovoljavati
tlakomjeri za gume (u daljnjem tekstu: tlakomjeri).

Članak 2.

Tlakomjeri,
u smislu odredaba ovog pravilnika, su uređaji koji služe za mjerenje tlaka pri
napuhavanju guma motornih i priključnih vozila.

Članak 3.

Tlakomjeri
se dijele na:

1.
tlakomjere fiksno ili pokretno postavljene u servisnim i benzinskim postajama
koji služe za kontrolu tlaka dok se gume pune

2.
ručne tlakomjere koji su dio pribora vozila, a namijenjeni su povremenoj
kontroli tlaka u gumama

3.
tlakomjere ugrađene na vozilu, namijenjene neprekidnoj kontroli tlaka u gumama
u tijeku vožnje.

Članak 4.

Donja
granica mjernog područja tlakomjera iznosi 0 MPa,
odnosno 0 bar.

Gornja
granica mjernog područja tlakomjera može biti od 0,4 MPa
do 1 MPa, odnosno od 4 bar do 10 bar.

Članak 5.

Izrazi
u ovom pravilniku znače:

1.
oznaka razreda točnosti tlakomjera je broj koji označava apsolutnu vrijednost
najveće dopuštene mjerne pogreške pri upotrebi manometra, iskazane u postocima
gornje granice mjerenja

2.
varijacija pokazivanja tlakomjera je razlika u pokazivanjima manometra na istim
pokaznim točkama, bilo da pokazivanje odnosno tlak raste ili opada.

II. KONSTRUKCIJSKA
SVOJSTVA

*Mehanički tlakomjeri*

Članak 6.

Tlakomjer
se sastoji od ovih dijelova:

1.
kućišta s poklopcem

2.
pokaznog uređaja (brojčanika i kazaljke)

3.
elastičnoga mjernog elementa

4.
mehanizma za prijenos tlaka s elastičnoga mjernog elementa na kazaljku

5.
nosača s priključkom.

Članak 7.

Kućište
tlakomjera mora zaštititi mjerni mehanizam i ljestvicu od prašine i vlage te od
udaraca i oštećenja.

Članak 8.

Brojčanik
tlakomjera mora biti ravan i tako pričvršćen za kućište da se djelovanjem
vibracija ili udaraca ne može pomaknuti.

Ljestvica
brojčanika tlakomjera mora imati jednake razmake između bilo kojih dviju
uzastopnih podjelnih crta.

Brojevi
kojima su obilježene podjelne crte moraju neposredno,
a da se ne primjenjuje faktor množenja, iskazivati veličinu izmjerenog tlaka.

Članak 9.

Vrh
kazaljke mora pokrivati od 1/3 do 2/3 duljine najkraćih podjelnih
crta.

Debljina
vrha kazaljke ne smije biti veća od debljine najuže podjelne
crte.

Razmak
između kazaljke i površine brojčanika ne smije biti veći od 0,02 l + 1 mm, gdje
je l udaljenost u mm između rotacijske osi kazaljke i njezina vrha.

Članak 10.

Elastični
mjerni element je element tlakomjera (npr.
tlakomjerska cijev, membrana, mijeh, spiralna opruga, elastična čahura) koji se
pod utjecajem mjernog tlaka elastično deformira.

Elastični
mjerni element mora biti izrađen od materijala koji osigurava postojanost
fizikalno-kemijskih svojstava elementa (npr. od
bakrenih, niklenih, čeličnih slitina).

Članak 11.

Mehanizam
za prijenos tlaka s elastičnoga mjernog elementa na kazaljku sastoji se od:

1.
vodilice vezane jednim krajem za slobodni kraj elastičnoga mjernog elementa, a
drugim krajem za segmentni zupčanik

2.
segmentnog zupčanika i

3.
zupčanika.

Članak 12.

Nosač
s priključkom mora biti vezan za elastični mjerni element i preko njega se mora
prenositi tlak iz gume na elastični mjerni instrument.

Članak 13.

Ručni
tlakomjeri mogu imati uređaj za blokiranje i vraćanje kazaljke u osnovni
položaj. Uređaj mora omogućiti očitavanje vrijednosti izmjerenog tlaka nakon
odvajanja tlakomjera od ventila gume.

Članak 14.

Vrijednost
podjeljka tlakomjera mora iznositi 0,01 MPa odnosno 0,1 bar.

Iznimno
od odredbe iz stavka 1. ovoga članka, vrijednost podjeljka
ručnog tlakomjera čija je gornja granica mjerenja viša od 0,4 MPa odnosno 4 bar može biti i veća, ali ne veća od 0,025 MPa odnosno 0,25 bar.

Članak 15.

Širina
podjeljka ne smije biti manja od 1,5 mm.

Širine
podjeljka istog brojčanika ne smiju se međusobno
razlikovati više od 1/5 širine najmanjeg podjeljka.

Debljina
podjelne crte ne smije biti veća od 1/5 širine podjeljka.

Svaka
peta podjelna crta mora se razlikovati od ostalih podjelnih crta većom duljinom, a svaka peta ili deseta crta
mora biti brojčano obilježena.

Ljestvica
na brojčaniku mora biti vidljiva i lako čitljiva s udaljenosti najmanje 0,6 m,
bez optičkog sustava za uvećavanje.

Članak 16.

Tlakomjer
mora biti konstruiran tako da izdrži:

1.
tlak koji 15 minuta premašuje gornju granicu mjerenja 25%

2.
1.000 impulsa što ih daje tlak koji varira od 0% do 90% ili 95% gornje granice
mjerenja, ako je riječ o tlakomjerima koji se upotrebljavaju u servisnim i
benzinskim stanicama te o ručnim tlakomjerima

3.
10.000 ciklusa tlaka koji polako varira od 0% do 75% gornje granice mjerenja, s
učestalosti koja ne premašuje 60 ciklusa u minuti, ako je riječ o manometrima
koji se upotrebljavaju u servisnim i benzinskim stanicama te o ručnim
manometrima čiji se uređaj za blokadu zaustavlja nakon mjerenja

4.
20.000 ciklusa tlaka koji polako varira od 25% do 75% gornje granice mjerenja,
s učestalosti koja ne premašuje 60 ciklusa u minuti, ako je riječ o
tlakomjerima koji su ugrađeni u vozilu

5.
temperatura okoline – 20 oC i + 50 oC, svaku po šest sati

6.
vibracije frekvencije 50 Hz i ubrzanje 50 m/s2 – dva
sata, ako je riječ o ručnim tlakomjerima i tlakomjerima koji su ugrađeni u
vozilu

7.
potrese učestalosti od 80 do 120 udara u minuti i ubrzanje 50 m/s2 – dva sata, ako je riječ o tlakomjerima koji su ugrađeni
u vozilu, odnosno ubrzanje 70 m/s2, ako je riječ o ručnim tlakomjerima.

Granice
dopuštene pogrješke mjerenja i varijacije pokazivanja tlakomjera, nakon što
tlakomjer u tijeku jednog sata nije bio pod tlakom, ne smiju premašivati
vrijednosti granica dopuštenih pogrešaka koje su propisane ovim pravilnikom.

*Elektronski tlakomjeri*

Članak 17.

Elektronski
tlakomjeri za gume su samostojeći uređaji ugrađeni u nosač, a omogućavaju
namještanje željenog tlaka te njegovo automatsko podešavanje. Na uređaju se
nalaze priključci vanjskog izvora komprimiranog zraka i priključak za odvod
zraka na ventil gume. Unutar uređaja se nalaze ventili preko kojih se obavlja
otvaranje i zatvaranje priključaka i oduška za ispuštanje viška zraka.
Ventilima se upravlja ugrađenom automatikom. Mjernoj ćeliji se preko tipkala na
prednjoj ploči može zadavati željeni tlak. Načelo rada je u naizmjeničnom
mjerenju i podešavanju tlaka ventilima. Nakon postizanja namještenog tlaka,
uređaj mora dati zvučni signal.

Članak 18.

Podešavanje
željenog tlaka mora biti u koracima  0,1
bar.

III. GRANICE DOPUŠTENIH
POGREŠAKA

Članak 19.

Najveće
dopuštene pogreške za tlakomjere koji se upotrebljavaju u servisnim i
benzinskim postajama i za ručne tlakomjere navedene su u tablici 1.

|  |  |  |
| --- | --- | --- |
| Gornje granice mjerenja, u MPa | Najveće dopuštene pogreške u MPa | |
| kod prve ovjere | kod ponovne ovjere |
|  | ± 0,008  ± 0,016 | ± 0,01  ± 0,02 |

Članak 20.

Najveće
dopuštene pogreške za tlakomjere ugrađene u vozila, iskazane u postocima
gornjih granica mjerenja jesu:

1.
pri ispitivanju tipa                             ± 1,3%

2.
kod prve ovjere                               ± 1,3%

3.
kod ponovne ovjere i u radu            ±
1,6%

Članak 21.

Varijacije
pokazivanja tlakomjera ne smiju premašiti apsolutnu vrijednost najveće
dopuštene pogreške iz članaka 19. i 20. ovoga pravilnika.

Članak 22.

Promjene
pokazivanja tlakomjera pri temperaturama koje su manje od 15 oC ili veće od 25
oC ne smiju premašiti ± 0,4% gornje granice mjerenja za svakih 10 oC.

IV. NATPISI I OZNAKE

Članak 23.

Natpisi
i oznake na tlakomjeru moraju biti ispisani na hrvatskome jeziku i latiničnim
pismom.

Natpisi
i oznake moraju biti jasni, dobro vidljivi u radnim uvjetima i ispisani tako da
se ne mogu izbrisati niti skinuti.

Članak 24.

Na
pokazivaču tlakomjera mora se ispisati:

1.
oznaka mjerne jedinice

2.
tvrtka odnosno ime ili znak proizvođača

3.
tvornički broj

4.
godina proizvodnje

5.
službena oznaka tipa manometra.

Oznake
pod točkama 2 do 5 mogu se ispisati i na kućištu tlakomjera.

Članak 25.

Na
tlakomjerima koji su ugrađeni u vozilu mora se ispisati:

1.
tip automobilskih guma

2.
visina tlaka koja odgovara tom tipu.

V. ZAVRŠNE I PRIJELAZNE
ODREDBE

Članak 26.

Danom
stupanja na snagu ovoga pravilnika prestaju važiti odredbe Prilog br. 2 (Tehnički i mjeriteljski zahtjevi i postupak
ispitivanja i ovjeravanja tlakomjera za gume) Pravilnika o uvjetima
ovlašćivanja pravnih osoba i servisa, o postupku ispitivanja i ovjeravanja, o
tehničkim i mjeriteljskim zahtjevima za manometre, vakuumometre
i manovakuumometre, mjerne pretvornike tlaka, uređaje
za mjerenje krvnog tlaka i tlakomjere za gume (»Narodne novine« br. 142/04.).

Članak 27.

Ovaj
pravilnik stupa na snagu osmog dana od dana objave u »Narodnim novinama«.

Klasa:
011-02/05-07/15

Urbroj: 558-03/11-05-1

Zagreb,
14. travnja 2005.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

Pravilnik, NN 53/2005-1011